ALS og Smyril Line eru farin í samstarv um at manna Norrønu, serliga við atliti til summarsiglingina-ALS vendi sær til okkum við einum fyrispurningi um samstarv, tí ALS ynskir at stuðla arbeiðsleysum at koma út aftur á arbeiðsmarknaðin. Hesum tilboði tóku vit av, hóast vit eisini fara at seta fólk á annan hátt. Tað sigur Rúni V. Poulsen, stjóri á Smyril Line. Fleiri føroyingar Á hvørjum sumri skal Smyril Line undir eina tilgongd at manna skipið við fólki í eina avmarkaða tíð. Talan kann vera um rættiliga nógv fólk, sum reiðaríið higartil hevur sett eftir besta førimuni, tá umsóknir eru komnar. Tað kann taka tíð at viðgera allar umsóknirnar, og leggja upp fyri, hvat fólk ynskja sær í nýggja starvinum, hvat tey egna seg til og so framvegis. Hetta verður munandi lættari, tá ein partur av hesum arbeiði verður gjørdur á ALS. -Tað verður munandi lættari hjá okkum at finna tey røttu fólkini, sum eisini eru fyrireikaði upp á uppgávuna. Samstundis er eisini tað hent, at vit sum føroyskt felag í alt størri mun royna at fáa føroyingar við Norrønu. Í fjør høvdu vit fleiri føroyingar í starvi enn nakrantíð áður, sigur stjórin í Smyril Line. Orsøkin at samstarvið er komið í lag, hevur einki at gera við, at Smyril Line ikki fær nógmikið av fólki. -Vit fáa framvegis nógvar umsóknir beinleiðis. Tað eru eisini størv sum kunnu vera trupul at manna við føroyingum, tí fólkini ikki finnast í nóg stóran mun. Tað kunnu til dømis vera tænarar og kokkar, sigur Rúni V. Poulsen. Førleikamenna Tá Smyril Line undanfarin ár hevur sett fólk, hevur tað ikki verið nakað krav um trygdarskeið. -Vit skipa sjálvir fyri trygdarskeiðum fyri manningini. Nú fer ALShelst at førleikamenna fólkini, sum vit kunnu fáa umborð, men tey skulu framvegis lúka okkara serligu trygdarskeið, sigur Rúni V. Poulsen. Talið av arbeiðsleysum í ALS økist í hvørjum, men ALS roynir at fáa fólkini útaftur á arbeiðsmarknaðin sum skjótast. ALS roynir at førleikamenna fólkini, so tað er lættari at fáa fólkini í vinnu aftur. Tí er tað so týdningarmikið at fáa avtalur í lag við fyritøkur sum Smyril Line. 17. januar vóru 1723 føroyingar arbeiðsleysir, harav 868 kvinnur og 855 menn.